text: Serie-indbrudstyv fængslet
  23 oktober 2015 kl. 12.37
  35-årig mand sigtet og varetægtsfængslet efter en serie af indbrud i Ribe, Bramming og Varde-området.
  Lokalpolitiet i Ribe har anholdt en 35-årig mand for at have begået en række indbrud i Ribe-området.
  Og det var ikke første gang, den nu fængslede mand brød ind. Han blev nemlig prøveløsladt for bare et par måneder siden fra en straf for - indbrud.
  Siden da har manden nået at bryde ind i blandt andet en restaurant, en tandlægeklinik og flere fitnesscentre.
  Den 35-årige har tilstået, og nu er han tilbage i fængsel. Foreløbig er den 35-årige varetægtsfængslet i fire uger.
  